CELEX: 32020R1543
Language: ro
Date: 2020-10-21 00:00:00
Title: Regulamentul (UE) 2020/1543 al Parlamentului European și al Consiliului din 21 octombrie 2020 de modificare a Regulamentului (UE) nr. 514/2014 în ceea ce privește procedura de dezangajare

26.10.2020   
               
               
                  RO
               
               
                  Jurnalul Oficial al Uniunii Europene
               
               
                  L 356/3
               
            
         REGULAMENTUL (UE) 2020/1543 AL PARLAMENTULUI EUROPEAN ȘI AL CONSILIULUI
         din 21 octombrie 2020
         de modificare a Regulamentului (UE) nr. 514/2014 în ceea ce privește procedura de dezangajare
         PARLAMENTUL EUROPEAN ȘI CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 78 alineatul (2), articolul 79 alineatele (2) și (4), articolul 82 alineatul (1), articolul 84 și articolul 87 alineatul (2),
         având în vedere propunerea Comisiei Europene,
         după transmiterea proiectului de act legislativ parlamentelor naționale,
         hotărând în conformitate cu procedura legislativă ordinară (1),
         întrucât:
         
                     (1)
                  
                  
                     Statele membre sunt afectate într-un mod fără precedent de consecințele pandemiei de COVID-19. Consecințele pandemiei de COVID-19 se resimt și în domeniul migrației, securității și gestionării frontierelor în statele membre, ceea ce, la rândul său, amplifică deficitele grave de lichidități cu care se confruntă statele membre din cauza creșterii bruște și semnificative a investițiilor publice necesare în multe sectoare. Acest fapt a creat o situație excepțională, care ar trebui abordată prin măsuri specifice.
                  
               
                     (2)
                  
                  
                     Este necesar să li se acorde mai multă flexibilitate statelor membre pentru a le permite să răspundă acestei crize fără precedent prin consolidarea posibilității ca acestea să utilizeze pe deplin perioada de punere în aplicare disponibilă pentru programele naționale astfel cum se menționează în Regulamentul (UE) nr. 514/2014 al Parlamentului European și al Consiliului (2) până la închiderea programelor respective, și anume până la 31 decembrie 2023. Pentru a răspunde unei astfel de nevoi, ar trebui ca termenul pentru dezangajare și termenul pentru transmiterea cererilor de plată a soldului anual să coincidă. Termenul regulamentar pentru transmiterea cererilor de plată a soldului anual este 15 februarie al anului care urmează exercițiului financiar relevant, pe care Comisia îl poate extinde în mod excepțional până la 1 martie al anului respectiv, în timp ce termenul prevăzut inițial pentru dezangajare era 31 decembrie a celui de-al doilea an care urmează anului de angajament bugetar. Prin alinierea termenului pentru dezangajare cu termenul relevant pentru transmiterea cererilor de plată, Comisia va fi în măsură să ia în considerare în scopul dezangajării cererea de plată a soldului anual transmisă de statul membru la data de 15 februarie sau 1 martie, după caz.
                  
               
                     (3)
                  
                  
                     Pentru a se asigura faptul că statele membre pot utiliza pe deplin alocările suplimentare acordate în 2018 și 2019, ar trebui ajustat anul în care este efectuat angajamentul bugetar. Aceste alocări suplimentare au fost incluse în bugetul general al Uniunii Europene pentru exercițiile financiare 2018 și 2019 și, ulterior, au fost angajate în programele naționale.
                  
               
                     (4)
                  
                  
                     Având în vedere urgența impusă de circumstanțele excepționale cauzate de pandemia de COVID‐19, se consideră adecvat să se prevadă o excepție de la termenul de opt săptămâni menționat la articolul 4 din Protocolul nr. 1 privind rolul parlamentelor naționale în Uniunea Europeană, anexat la Tratatul privind Uniunea Europeană (TUE), la Tratatul privind funcționarea Uniunii Europene și la Tratatul de instituire a Comunității Europene a Energiei Atomice.
                  
               
                     (5)
                  
                  
                     Întrucât obiectivul prezentului regulament, și anume de a maximiza utilizarea Fondului pentru azil, migrație și integrare, instituit prin Regulamentul (UE) nr. 516/2014 al Parlamentului European și al Consiliului (3), și a Fondului pentru securitate internă, instituit prin Regulamentele (UE) nr. 513/2014 (4) și (UE) nr. 515/2014 (5) ale Parlamentului European și ale Consiliului, prin abordarea efectelor directe și indirecte ale crizei de sănătate publică fără precedent în contextul pandemiei de COVID-19, nu poate fi realizat în mod satisfăcător de către statele membre dar, având în vedere amploarea și efectele acțiunii propuse, poate fi realizat mai bine la nivelul Uniunii, aceasta poate adopta măsuri în conformitate cu principiul subsidiarității, astfel cum este prevăzut la articolul 5 din TUE. În conformitate cu principiul proporționalității, astfel cum este prevăzut la articolul respectiv, prezentul regulament nu depășește ceea ce este necesar pentru realizarea acestui obiectiv.
                  
               
                     (6)
                  
                  
                     Prin urmare, Regulamentul (UE) nr. 514/2014 ar trebui modificat în consecință.
                  
               
                     (7)
                  
                  
                     Pentru a le oferi statelor membre securitate juridică în privința termenului de dezangajare, prezentul regulament ar trebui să intre în vigoare în regim de urgență în ziua următoare datei publicării în Jurnalul Oficial al Uniunii Europene,
                  
               ADOPTĂ PREZENTUL REGULAMENT:
         
            Articolul 1
            La articolul 50 din Regulamentul (UE) nr. 514/2014, alineatul (1) se înlocuiește cu următorul text:
            
               
                  „(1)   Programele naționale se supun unei proceduri de dezangajare stabilite pe baza faptului că, în cazul în care până la 15 februarie sau, în cazul în care Comisia prelungește în mod excepțional termenul pentru transmiterea cererilor de plată în conformitate cu articolul 44 alineatul (1), până la 1 martie din anul care urmează celui de-al doilea an care urmează anului angajamentului bugetar, sumele aferente unui angajament nu sunt acoperite de prefinanțarea inițială și anuală menționată la articolul 35 și de o cerere de plată transmisă în conformitate cu articolul 44 alineatul (1), sumele respective se dezangajează. În scopul dezangajării, Comisia calculează suma prin adăugarea la fiecare angajament bugetar din perioada 2015-2020 a unei șesimi din angajamentul bugetar anual aferent cuantumului contribuției totale pe 2014.
                  În ceea ce privește sumele aferente alocărilor suplimentare acordate pentru programele naționale în 2018, angajamentul bugetar se efectuează în 2019. În ceea ce privește sumele aferente alocărilor suplimentare acordate pentru programele naționale în 2019, angajamentul bugetar se efectuează în 2020.”
               
            
         
         
            Articolul 2
            Prezentul regulament intră în vigoare în ziua următoare datei publicării în Jurnalul Oficial al Uniunii Europene.
         
         
            Prezentul regulament este obligatoriu în toate elementele sale și se aplică direct în statele membre în conformitate cu tratatele.
            Adoptat la Bruxelles, 21 octombrie 2020.
            
               
                  Pentru Parlamentul European
               
               
                  Președintele
               
               D. M. SASSOLI
            
            
               
                  Pentru Consiliu
               
               
                  Președintele
               
               M. ROTH
            
         
         
            (1)  Poziția Parlamentului European din 6 octombrie 2020 (nepublicată încă în Jurnalul Oficial) și Decizia Consiliului din 13 octombrie 2020.
         
            (2)  Regulamentul (UE) nr. 514/2014 al Parlamentului European și al Consiliului din 16 aprilie 2014 de stabilire a dispozițiilor generale privind Fondul pentru azil, migrație și integrare, precum și instrumentul de sprijin financiar pentru cooperarea polițienească, prevenirea și combaterea criminalității și gestionarea crizelor (JO L 150, 20.5.2014, p. 112).
         
            (3)  Regulamentul (UE) nr. 516/2014 al Parlamentului European și al Consiliului din 16 aprilie 2014 de instituire a Fondului pentru azil, migrație și integrare, de modificare a Deciziei 2008/381/CE a Consiliului și de abrogare a Deciziilor nr. 573/2007/CE și nr. 575/2007/CE ale Parlamentului European și ale Consiliului și a Deciziei 2007/435/CE a Consiliului (JO L 150, 20.5.2014, p. 168).
         
            (4)  Regulamentul (UE) nr. 513/2014 al Parlamentului European și al Consiliului din 16 aprilie 2014 de instituire, în cadrul Fondului pentru securitate internă, a instrumentului de sprijin financiar pentru cooperarea polițienească, prevenirea și combaterea criminalității și gestionarea crizelor și de abrogare a Deciziei 2007/125/JAI a Consiliului (JO L 150, 20.5.2014, p. 93).
         
            (5)  Regulamentul (UE) nr. 515/2014 al Parlamentului European și al Consiliului din 16 aprilie 2014 de instituire, în cadrul Fondului pentru securitate internă, a instrumentului de sprijin financiar pentru frontiere externe și vize și de abrogare a Deciziei nr. 574/2007/CE (JO L 150, 20.5.2014, p. 143).